Folketing
2006-05-23

Nu er det jo ikke sådan, at de mennesker, vi her taler om, kommer på førtidspension. Langt de fleste af dem ender på kontanthjælp eller ingenting, fordi deres ægtefælle tjener penge. Så jeg er simpelt hen nødt til at have det her skåret helt ud i pap, for jeg er stadig væk en lille bitte smule i tvivl om, hvad ministeren mener. Vi tager en gigtpatient. Vedkommende får efter 1½ års behandling med ordinær medicin tilbudt biologisk medicin. Vi ved, at der, når personen står over for varighedsbegrænsning i sygedagpengeloven, er mellem 50 og 60 pct.s chance for, at vedkommende bliver rask, men omvendt er der altså mellem 50 og 40 pct.s risiko for, at vedkommende aldrig bliver rask. Vil sådan en person efter ministerens opfattelse få tilbudt yderligere 1 års forlængelse af sygedagpengene, sådan som ministeren lægger op til? Beskæftigelsesministeren (Claus Hjort Frederiksen): I dag er det jo sådan, at der er 52-ugers sygedagpenge, og så kan det forlænges, i det tilfælde her med 2 gange 26 uger. Og der foreslår vi en yderligere forlængelse på 2 gange 26 uger. Hermed sluttede spørgsmålet. Spm. nr. US 145